Title: I skøn forening
Description: "Det smukkeste museum i landet efter Thorvaldsens". Sådan beskrev arkitekt Carl Petersen sin ambition med Faaborg Museum, der slog dørene op i 1915. Nu 100 år efter fejres museumsbygningen som et unikt bygningsværk, hvor håndværk og kunst smelter sammen til et fælles kunstværk. Det er et gesamtkunstværk, hvor tidens mest toneangivende kunstnere og arkitekter sammen fik realiseret drømmen om et ganske unikt kunstmuseum i Faaborg - gavmildt finansieret af konservesfabrikant Mads Rasmussen. Bygningen er en spektakulær ramme om de mange kunstværker af fynboerne, blandt andre malerne Peter Hansen, Johannes Larsen, Anna og Fritz Syberg og billedhuggeren Kai Nielsen. Faaborg Museum byder på et væld af sanseindtryk: stærke og dristige vægfarver, polykrome gulve i teglstensmosaikker, livfulde malerier og skulpturer samt elegante møbler - herunder Faaborgstolen tegnet af Kaare Klint og Carl Petersen. Museet er et monumentalt værk i lille skala, der både har internationalt format og er rundet af den fynske natur. I dag er Faaborg Museum et af Danmarks vigtigste eksempler på nyklassicistisk arkitektur fra perioden omkring første verdenskrig og et hovedværk i det 20. århundredes arkitekturhistorie. Den fransk-schweiziske arkitekturfotograf Hélène Binet har optaget bogens smukke fotografier af Faaborg Museum i 2015.
Subjects: History, Art museum architecture, Danish Art, Art, Fåborg museum
Places: Denmark, Fåborg (Fyns amt), Fyn
Time periods: 20th century